ভারতের হেড কোচ কি স্টিফেন ফ্লেমিং! জোর জল্পনা

মুম্বই: ভারতীয় ক্রিকেট দলের জন্য কি ফের বিদেশি কোচ নিযুক্ত হতে চলেছে? জল্পনা কিন্তু সেরকমই। শোনা যাচ্ছে, চেন্নাই সুপার কিংসের (CSK) হেড কোচ স্টিফেন ফ্লেমিংকে (Stephen Fleming) চাইছে বিসিসিআই (BCCI)। পছন্দের তালিকায় আছেন টম মুডিও (Tom Moody)। তবে ভারতীয় বোর্ড চাইছে প্রাক্তন নিউজিল্যান্ড অধিনায়ককেই। তবে তার জন্য ফ্লেমিংকে আবেদন করতে হবে, তাহলেই কথাবার্তা এগোবে।

১৩ মে বিসিসিআই ঘোষণা করেছিল, রাহুল দ্রাবিড়ের (Rahul Dravid) চুক্তি শেষ হচ্ছে জুন মাসে। তাঁর উত্তরসূরি হিসেবে কাজ করতে চাইলে ২৭ মে-র (আইপিএল ফাইনালের পরের দিন) মধ্যে আবেদনপত্র জমা দিতে হবে। বোর্ড সচিব জয় শাহ (Jay Shah) জানিয়েছিলেন, দ্রাবিড় নিজেও নতুন করে আবেদন করতে পারেন। সচিব আরও বলেন, দেশি বা বিদেশি কোচ নিয়ে কোনও বাছবিছার নেই। ইঙ্গিত ছিল সেদিনই।

আরও পড়ুন: ম্যান ইউ ছাড়ছেন বিশ্বকাপ জয়ী ফুটবলার

সূত্রের খবর, শর্টলিস্ট করা প্রার্থীদের ইন্টারভিউ করার আগেই আবেদন করবেন সিএসকে কোচ। ২০০৯ সালে চেন্নাইয়ের ফ্র্যাঞ্চাইজিতে যোগ দেওয়ার পর অভূতপূর্ব সাফল্য এনে দিয়েছেন। মহেন্দ্র সিং ধোনির (MS Dhoni) ক্যারিজমা বরাবর সাফল্যের কৃতিত্ব নিয়ে নিলেও ভারতীয় বোর্ড ফ্লেমিংয়ের অবদানের যথাযথ সম্মান করে। অন্যদিকে ২০১৬ সালের আইপিএল জয়ী সানরাইজার্স হায়দরাবাদের (SRH) হেড কোচ পদে ছিলেন মুডি।

প্রসঙ্গত, ভারত শেষবার আইসিসি ট্রফি (ICC Trophy) জিতেছিল বিদেশি কোচের আমলেই। ২০১৩ সালের চ্যাম্পিয়ন্স ট্রফি জয়ের সময় হেড কোচ ছিলেন ডানকান ফ্লেচার (Duncan Fletcher)। তার আগে ২০১১ সালে গ্যারি কার্স্টেনের (Gary Kirsten) আমলে ওডিআই বিশ্বকাপ জিতেছিল ধোনির ভারত। ২০১৫ সালের বিশ্বকাপ থেকে ছিটকে যাওয়ার পর চাকরি যায় ফ্লেচারের। তারপর রবি শাস্ত্রী, অনিল কুম্বলে, রাহুল দ্রাবিড়ের মতো হাইপ্রোফাইল হেডস্যররা এলেও আইসিসি ট্রফি আসেনি।